

 **ν**

Αρκαλοχώρι, 20/08/2024

Προς: ΜΜΕ

**ΔΕΛΤΙΟ ΤΥΠΟΥ**

**Άλλη μία μοναδική βραδιά στο Ίνι στο πλαίσιο του το 1ου θεματικού Φεστιβάλ «Ο κύκλος του Πολιτισμού»- Το Σμάρι ο επόμενος «σταθμός» του Φεστιβάλ**

Μία μοναδική εμπειρία ξενάγησης και ακολούθως μία υπέροχη βραδιά υπό του φως της πανσελήνου, απόλαυσαν όσοι βρέθηκαν το βράδυ της Δευτέρας στο Ίνι, στο πλαίσιο του το 1ου θεματικού Φεστιβάλ «Ο κύκλος του Πολιτισμού», με τίτλο: «Αρχαιολογικές περιηγήσεις στον Δήμο Μινώα Πεδιάδας» που οργάνωσε ο Δήμος Μινώα Πεδιάδας με τη συνδιοργάνωση της Εφορείας Αρχαιοτήτων Ηρακλείου, της Περιφέρειας Κρήτη και του Πολιτιστικού Συλλόγου Ινίου.

Σημείο αναφοράς ήταν ο χώρος που διαμορφώθηκε γύρω από τον Παλιό νερόμυλο, δίπλα στο Παλαιό Φράγμα Ινίου με ξενάγηση στους δρόμους του νερού της ελληνορωμαϊκής Αρκαδίας, από την Δρα Καλλιόπη Γκαλανάκη, Επίτιμη Προϊσταμένη ΤΠΚΑΜ, ΕΦΑΗ.

Ακολούθησε παρουσίαση εποπτικού υλικού με θέμα το ρωμαϊκό υδραγωγείο της κρητικής Αρκαδίας, από τον Δρ Μαρίνο Κριτσωτάκη, Υδρογεωλόγο – Γενικό Διευθυντή Βιώσιμης Ανάπτυξης Περιφέρειας Κρήτης και τη Δρα Καλλιόπη Γκαλανάκη, ενώ η βραδιά ολοκληρώθηκε με πάρτι με DJ.

Ο Δήμαρχος Μινώα Πεδιάδας Βασίλης Κεγκέρογλου, τόνισε μεταξύ άλλων στον χαιρετισμό του:

“Στην περιοχή του Ινίου, η παρουσία του νερού είναι διαχρονικά έντονη, αποτελώντας στοιχείο της ταυτότητας της περιοχής. Ανάμεσα στα πιο χαρακτηριστικά στοιχεία των διαδρομών του νερού στο Ίνι και οι νερόμυλοι, με προεξάρχοντα τον παλιό Νερόμυλο, στην Κερά, ο οποίος αποτέλεσε ένα εμβληματικό έργο της αγροτικής οικονομίας του παρελθόντος αλλά όχι μόνο! Φιλοδοξία μας είναι να διαδραματίσει σημαντικό ρόλο και σήμερα συμβάλλοντας στην επιδιωκόμενη βιώσιμη ανάπτυξη της περιοχής, με όφελος για την τοπική κοινωνία.

Η αναστήλωση του Νερόμυλου και του νερόσπιτου ολοκληρώθηκε (με χρηματοδότηση από το Leader και την Αναπτυξιακή Ηρακλείου) και δημιουργήθηκε ένας όμορφος ανοιχτός θεατρικός χώρος, τα εγκαίνια του οποίου προγραμματίζονται να γίνουν το επόμενο διάστημα, βάζοντας στο επίκεντρο την ανάδειξη της ιστορικότητας της περιοχής, με φόντο το μαγευτικό τοπίο της Κεράς στο μικρό φράγμα του Ινίου.

Ένα τέτοιο φυσικό τοπίο με προοπτική συντηρεί την ελπίδα ότι ο τόπος αυτός μπορεί να αποτελέσει σημείο αναφοράς πολιτισμού και δράσεων που θα πλαισιώνουν το νερόμυλο και θα συμπληρώσουν τη λειτουργία του.

Η Δημοτική Αρχή θα κάνει ότι περνάει από το χέρι της ώστε να αποτελέσει έναν από τους βασικούς πόλους ανάπτυξης της περιοχής στο πλαίσιο του σχεδίου βιώσιμης ανάπτυξης που επιδιώκουμε».

Επόμενος σταθμός για το Φεστιβάλ είναι το Σμάρι την **Πέμπτη 22 Αυγούστου**.

**Το πρόγραμμα διαμορφώνεται ως εξής:**

18:00 – Παρασκευή παραδοσιακού τυριού στην κεντρική πλατεία.

20:00 Ομιλία με θέμα: «Σύντομη περιήγηση στα μνημεία του Σμαρίου», από την κα. Ελένη Κανάκη, Αρχαιολόγο, Αναπληρώτρια Προϊσταμένη Εφορείας Αρχαιοτήτων Ηρακλείου.

21:00 – Ξεναγήσεις στις θεματικές εκθέσεις του Πολιτιστικού Συλλόγου Σμαρίου.

– Στην κεντρική πλατεία θα λειτουργεί έκθεση φωτογραφίας με θέμα: «Οι αρχαιότητες του Σμαρίου».

Οργάνωση: Δήμος Μινώα Πεδιάδας

Συνδιοργάνωση: Εφορεία Αρχαιοτήτων Ηρακλείου, Περιφέρεια Κρήτης, Πολιτιστικός Σύλλογος Σμαρίου